- Numba 1 From John
- ←
- 2
- →

2
Christ Help Us
1 Eh, my good friends! I stay write dis stuff to you guys, so you no do bad kine stuff. But wen get somebody dat do bad kine stuff, we get one Guy dat stay talk to his Fadda fo us. Dass Jesus Christ, da Spesho Guy God Wen Send. He everytime stay do da right ting. 2 Jesus, he da one dat wen mahke fo be da sacrifice dat let us guys go an hemo da shame fo all da bad kine stuff we wen do. Jesus wen mahke, not ony fo us, but fo da bad kine stuff dat all da peopo inside da whole world wen do. 3 Dis how we stay shua we know God fo real kine: cuz we do da tings he tell us fo do. 4 Whoeva say “I know God,” but dey no do wat God tell us fo do, dey one bulaia. Dey donno da true way. 5 But whoeva do wat God say, dat show dey get plenny love fo God, an da love an aloha stay coming good to da max inside dem. Dass how we know we Godʼs guys. 6 Whoeva say dey stay tight wit God, dey gotta do everyting jalike Jesus wen do.
Da New Ting You Guys Gotta Do
7 My good friends, I no write you guys one new ting God say you guys gotta do, but one old ting you guys wen hear from da start. Dis old ting, dass da same stuff you guys wen hear befo. 8 Still yet, I writing you guys one new ting God say you guys gotta do. Da new ting stay true bout Jesus an bout you guys. Cuz wen you guys do wat God say, jalike da dark stay going away, an da real light stay shining awready.
9 Dis wat God say: whoeva say dey stay inside da light, but hate dea brudda o sista, jalike dey stay inside da dark still yet. 10 Whoeva get love an aloha fo dea brudda an sista, jalike dey stay inside da light, an no mo notting inside dem dat goin make anybody do bad kine stuff. 11 But whoeva hate dea brudda o sista, jalike dey stay inside da dark. Dey walk aroun inside da dark, an dey donno wea dey going, cuz da dark make um blind.
12 I writing to you kids,
Cuz God wen let you guys go
An hemo all da shame
Fo all da bad kine stuff you guys wen do.
He do dat cuz you wen come his guys.
13 I writing to you faddas,
Cuz you guys know God fo real kine, who stay from befo time.
I writing to you younga guys,
Cuz you guys wen fight da Bad Guy, da Devil, an win.
14 I writing to you kids
Cuz you guys wen know da Fadda fo real kine.
I writing to you faddas,
Cuz you guys wen know da One who stay from befo time.
I writing to you younga guys,
Cuz you guys strong, an wat God say stay inside you guys,
An you guys wen fight da Bad Guy, da Devil, an win.
15 No get love fo da bad kine stuff dat stay inside dis world. If anybody get love fo dis world, den dey no mo love fo da Fadda. 16 You know, all da bad kine stuff dat stay inside dis world, da kine da peopo like get real bad ony fo make demself feel good, da kine stuff dey like look at an get ony fo demself, an da kine stuff dey get dat let um make big show, all dat no come from da Fadda, but from dis world. 17 Dis world an all da stuff da peopo like get, dat goin all pau. But da guy dat do wat God like him fo do, he goin live fo real kine foeva.
Da Peopo Dat Go Agains Christ
18 My good friends, da last time stay now. You wen hear dat one guy goin come dat go agains Christ, da Spesho Guy God Wen Send. You know, get plenny guys awready dat go agains Christ. Dass how we know da last time stay now. 19 Dem guys wen go way from us, but dey neva come from us. If dey wen come from us, den dey wen stay wit us. But dey wen go way, an dat show dat all dem guys neva come from us.
20 But you guys, you wen get power from Godʼs Good An Spesho Spirit, an you guys all know wass true. 21 I writing you guys cuz you awready know wass true. You guys know dat if anybody bulai, dass cuz dey no like you fo know wass true, yeah?
22 Kay den. Who da bulaia guys I talking bout? Anybody dat say dat Jesus not da Spesho Guy God Wen Send, dey da bulaia guys. Dey da guys dat go agains Godʼs Spesho Guy. Dey no listen to da Fadda o his Boy. 23 Da peopo dat no listen to Godʼs Boy, God not dea Fadda. But da peopo dat say dat Jesus da Spesho Guy God Wen Send, God dea Fadda.
24 Make shua you guys stick wit wat you guys wen hear from da first time. If you guys stick wit dat, den you goin stick wit God da Fadda an his Boy too. 25 Dis wat he wen say he goin give us — da real kine life dat stay to da max foeva.
26 I writing you guys dis stuff bout da peopo dat bulai you guys. 27 But you guys wen get power from Godʼs Spesho Spirit. He awready stay inside you guys, so you guys no need nobody fo teach you guys. Godʼs Spirit stay teach you guys bout everyting, an wat he teach stay true. He no bulai. So, jalike he wen teach you guys, stick wit him.
28 So now, my good friends, stick wit Jesus, so dat wen he come back, we no need be scared o shame in front him. 29 You guys know dat Godʼs Spesho Guy everytime do da right ting. So you guys know dat everybody dat do da right ting, dey Godʼs kids.

- Numba 1 From John
- ←
- 2
- →

© 2000 WBT