- Numba 1 From John
- ←
- 1
- →

Da Numba One Letta
From John

1
Wat God Say Make Us Come Alive Inside
1 From da time everyting had start, had one Guy, “Godʼs Talk,” dass who him. He da One dat can make da peopo come alive inside fo real. You know, me an da odda guys dat was wit Jesus, we wen hear him, see him wit our own eyes, look at him real good, an touch him wit our hands. 2 Da One dat can make everybody come alive inside fo real kine, he wen show up by me an da odda peopo. We wen see him, an now we tell you guys fo shua bout da real kine life he give dat stay to da max foeva. Dat life come from him. He wen stay wit da Fadda, an den show up by us. 3 Us guys wen see an hear all dat, an we telling you guys too, so you guys can stay tight wit us. We all stay tight wit da Fadda an his Boy Jesus Christ, da Spesho Guy God Wen Send. 4 We write dis stuff to you guys so dat we can stay good inside to da max.
God, He Good
5 Dis da stuff Jesus wen tell us, an we tell you guys: God, he good, an wit him fo shua no mo notting bad. He jalike da light, an he no mo dark kine stuff. 6 If we say we stay tight wit God, but still yet do bad kine stuff, dass jalike we stay inside one dark place. We stay bulai, an we no do notting da true way. 7 But if we do good kine stuff, dass jalike we stay inside da light, jalike God stay inside da light. Den we stay tight wit each odda. You know, Jesus, Godʼs Boy, he wen bleed an mahke, an dass jalike his blood clean us up inside from all da bad kine stuff we wen do.
8 If we say we no do bad kine stuff, we stay bulai to ourself, an we donno wass true. 9 But if we tell God we sorry fo all da bad kine stuff we wen do wrong, we can trus God fo do wat he wen say he goin do, an do da right ting. God goin hemo our shame, an wash us clean inside from all da stuff we do dass not right. 10 If we say we neva do bad kine stuff eva, dass jalike we saying God one bulaia. Den wat he say no stay inside us.

- Numba 1 From John
- ←
- 1
- →

© 2000 WBT