- Numba 2 Fo Da Corint Peopo
- ←
- 6
- →

6
God Do Good Kine Stuff Fo Us
(Isaiah 49:8)
1 Cuz us guys stay work togedda wit God, we like give you guys good words: No let all da good kine stuff God wen do fo you guys stay fo notting. 2 God wen say dis inside da Bible, “I wen hear you at da right time. I wen kokua you, da time I like get you outa da bad kine stuff.” Eh, listen! Now da right time fo God get you outa da bad kine stuff you stay in!
3 Us guys no like make anybody any kine, so nobody can talk stink bout da tings we do fo God. 4 But everyting we do, cuz we Godʼs worka guys, we like show da peopo dat we okay. We can handle, no matta dey give us trouble, you know. We get hard time. We get plenny presha. 5 Dey bus us up an throw us inside da jail. Everybody make big noise an fight bout us. We work hard. No mo nuff sleep, an no mo nuff food, an we stay hungry. 6 Our hearts stay clean. We know plenny from God. We no mind wait fo our bruddas. We kokua da peopo. Godʼs Spesho Spirit, he stay in charge a us. We give plenny love an aloha to da peopo, an we no ack. 7 We tell da trut an we no bulai. God give us guys da power fo do all da right kine stuff. Dass jalike we army guys, an our boss give us everyting we need fo fight da bad guy an fo no let him wipe us out. 8 Get peopo who show plenny respeck fo us, an odda peopo who make any kine to us. Get peopo who talk stink bout us, an odda peopo who talk good kine stuff bout us. Get peopo who say we bulai, but no matta, we fo real. 9 Some peopo donno who us, but odda peopo know who us. We litto mo mahke, but eh, we alive still yet. Dey punish us plenny, but den we still no mahke. 10 We stay sad inside, but same time we everytime feel good inside. We no mo money, but den, we making plenny peopo rich inside. Jalike we no mo notting, but we still yet get everyting.
11 You guys inside Corint, we talking strait to you guys. We get plenny aloha fo you guys. 12 We wen give you guys our love an aloha, but you guys no give us yoa love an aloha. 13 Now I goin talk to you guys jalike you my kids. Give us yoa love an aloha, jalike how we wen give you guys.
No Stay Wit Da Peopo Dat No Trus God
(Da Prieses 26:12; Jeremiah 31:9; 32:38; Ezekiel 20:34; 37:27; Isaiah 43:6; 52:11; 2 Samuel 7:8,14)
14 No stay wit da kine peopo dat no trus God. Cuz da peopo dat do da right kine stuff, an da odda peopo dat stay agains Godʼs Rules, dey no goin work togedda. Da good kine peopo an da bad kine peopo no can stay tight wit each odda. 15 Christ an da Devil no can tink togedda da same way. Da guy dat trus God an da guy dat no trus him no can work togedda. 16 You guys tink you can go da temple fo pray to God, an same time you guys go in front da idol kine gods fo pray to dem? No way! Cuz da God dat stay alive fo real kine, he stay in charge a us guys, jalike we da temple wea he stay inside. God wen say inside da Bible,
“I goin make house wit my peopo
An walk aroun wit dem.
I goin be dea God
An dey goin be my peopo.”
17 Az why da Boss say inside da Bible,
“Dass why you gotta come out from dem
An no be like dem.
Stay away from da tings dat make you so you no can pray.
Den I goin take you in.
18 I goin be yoa Fadda,
An you goin be my kids.”
Dass wat da Boss wen say, da One Dat Get All Da Power.

- Numba 2 Fo Da Corint Peopo
- ←
- 6
- →

© 2000 WBT