- Numba 2 Fo Da Corint Peopo
- ←
- 12
- →

12
Paul See Someting Jalike One Dream
1 I gotta talk big, no matta talking big goin poho. I goin tell bout da stuff I wen see dass jalike one dream, an wat da Boss wen show me. 2 I know one guy dat stay tight wit Christ. Fourteen years ago somebody wen bring him up inside da mos high part a da sky. I donno if he wen stay inside his body o outside his body, but God know. 3 I know dat guy, no matta he inside o outside his body, 4 somebody wen take him up dea inside Godʼs Beautiful Place. He wen hear stuff dass too awesome fo talk bout, stuff dat nobody can talk bout. 5 I goin talk big bout dat kine guy, but I no goin talk big bout me. Ony da kine stuff I no can handle, I goin talk big bout dat. 6 Even wen I like talk big, dat not stupid you know, cuz I ony tell da trut. But I no goin talk big, so dat nobody goin tink I mo betta den how dey see me ack o hear wat I say, 7 o hear all da awesome stuff God wen show me. But so dat I no get big head, I get one ting dat stay jalike one messenja from da Devil, jalike one sharp thorn inside my body. Dat ting make me suffa plenny. 8 Three times awready I wen beg God da Boss fo take dis ting away from me. 9 But he wen tell me, “I do plenny good tings fo you, an dass all you need. My power mo strong inside you wen you no can handle trouble yoa own self.” Dass why I goin talk big even moa, cuz get plenny stuff I no can handle. Dass how Christʼs power goin stay wit me. 10 So den, no bodda me. I still feel good inside, wen I no can handle, an wen dey try make me shame, an wen I get hard time, an wen dey make me suffa, an wen I get plenny presha. All dis cuz I Christʼs guy. Wen I no can handle, den I get da power fo come mo strong an den I can handle, cuz a him.
Paul Tink Bout Da Bruddas An Sistas Inside Corint
11 You guys wen ack jalike God neva send me. Dass why I wen talk jalike one lolo head guy. But den, mo betta you guys talk good bout me. No matta I notting, dese unreal guys dat say God wen send dem, dey not mo betta den me. 12 Everytime God send one guy fo tell peopo bout him, da guy do awesome an unreal stuff wit power, fo show proof God wen send um. Kay den, I wen do all dat wen I wen stay wit you guys, an I wen hang in dea fo you guys. 13 Ony one ting I neva let you guys do dat da church guys from odda places wen do: I neva bodda you guys fo let you kokua me. So no stay mad at me if dass wrong.
14 Eh, dis da numba three time I stay ready fo go by you guys. I no need you guys fo kokua me. I no like da stuffs you guys get, but I ony like you guys. You know, da kids not suppose to stash stuffs fo dea mudda an fadda guys, but da mudda an fadda guys suppose to stash stuffs fo dea kids. So I no need you guys stash stuffs fo me, cuz you guys jalike my kids! 15 An you know, I like give wateva I can fo you guys, an I like give myself so you guys can live too. If I get plenny love an aloha fo you guys, dat mean you goin get ony litto bit love an aloha fo me, o wat? 16 But you guys know dis: I neva bodda you guys wit notting. But den you guys wen tink, I one sly bugga, an wen bulai you guys! 17 You tink I wen send da odda guys fo rip you guys off, o wat? 18 I wen tell Titus fo go by you guys, an I wen send da odda brudda wit him. An den, you tink Titus wen rip you guys off? Not even! Me an Titus, we do da same kine tings cuz we tink da same way, you know.
19 Eh, you guys was tinking long time we ony talking fo ourself, yeah? Everyting us guys say, God know, cuz we no can hide notting from him, an we stay tight wit Christ. We get plenny love an aloha fo you guys. Az why everyting we stay doing, we do um fo make you guys mo strong inside. 20 I scared dat wen I come ova dea, maybe I goin see dat you guys no stay how I like. I scared you guys stay squawk at each odda, you guys stay jealous, you guys stay huhu, you guys ony tink bout yoa own self, you guys talk any kine bout each odda, you guys talk stink bout da odda guy, you guys get big head, an everyting goin be all jam up. An maybe you guys goin see dat I no stay how you guys like. 21 I scared dat wen I come ova dea, God goin make me get plenny shame in front you guys, an I goin make plenny peopo stay real sad inside, cuz get plenny guys dat wen do da bad kine stuff befo, an still yet dey not sorry, an dey neva like change demself notting. Dey stay pilau inside. Dey fool aroun. Dey like make any kine to anybody an no mo shame.

- Numba 2 Fo Da Corint Peopo
- ←
- 12
- →

© 2000 WBT