- John
- ←
- 9
- →

9
Jesus Make One Guy See Dat Wen Born Blind
1 Afta dat Jesus was walking, an he spock one guy dat wen born blind. 2 Da guys Jesus stay teaching wen aks him, “Eh, Teacha! Who wen do bad kine stuff, dis guy o his mudda an fadda? Az why he wen born lidat, yeah?”
3 Jesus tell dem, “Not even him o his fadda o mudda. Az not why he wen born blind. He wen born lidat so dat everybody can see da awesome stuff God goin do fo da guy. 4 God wen send me hea. We gotta do da kine stuff he tell us fo do now wen still get light. Bumbye nite time come, an den nobody can work. 5 I stay inside da world now, an I jalike da light fo da peopo all ova da world.”
6 Afta Jesus say dat, he wen spit on top da dirt, an make some mud. Den he take some a dat an put um on top da guyʼs eyes. 7 Den Jesus tell him, “Go, wash yoa face inside da Siloam water place.” Now, Siloam mean, “Dey Send Water Dea.” So da guy go ova dea an wash his face, an wen he go home, he can see!
8 So da peopo dat stay live near da guy, an da oddas dat wen see him beg befo, dey say, “Eh, dis da guy dat wen sit an beg befo, yeah?”
9 Some peopo say, “Yeah, he da guy!” Odda peopo say, “Nah! He ony look like him.”
But da guy say, “Yeah! I da guy!”
10 So dey aks him, “How come you can see now?”
11 He tell dem, “Da guy Jesus wen make mud, an put um on top my eyes, an tell me, ‘Go da Siloam water place an wash.’ So I wen go an wash, an den I can see!”
12 Dey aks him, “Wea he stay?”
He say, “I donno.”
Da Pharisee Guys Check Out Da Guy Dat Was Blind
13 Den dey take da guy dat was blind to da Pharisee guys. 14 Now, dat was da Rest Day wen Jesus wen make da mud an make da guy see. 15 So da Pharisee guys wen aks him, “Eh, how come you can see?”
Da guy tell dem, “He wen put mud on top my eyes, an I wen wash, an den I can see!”
16 Den some a da Pharisee guys say, “Dis guy no can come from God, cuz he do stuff he not suppose to do on da Rest Day.” But odda Pharisee guys say, “Nah! How can one bad kine guy do da kine awesome stuff dat show who him?” An dey wen argue wit each odda.
17 So dey aks da guy dat was blind one mo time, “Eh, wat you say bout da guy dat wen make you see?”
Da guy say, “He one talka fo God.”
18 Da Jewish leada guys neva believe dat da guy wen stay blind befo he wen see. So dey wen send guys fo bring his mudda an fadda. 19 Dey aks da mudda an fadda, “Dis yoa boy? You say he wen born blind? How come he can see now?”
20 Da mudda an fadda say, “Yeah, dis our boy. An he wen born blind. 21 But we donno how come he can see now, o who da guy wen make him see. Go aks him. He old nuff. He can talk fo himself.” 22 His mudda an fadda guys wen talk lidat, cuz dey scared da Jewish leada guys. Cuz dem guys wen awready talk togedda, an say, “If anybody say dat Jesus da Christ, da Spesho Guy from God, we goin throw him outa da Jewish church.” 23 Dass why his mudda an fadda guys wen say, “He old nuff. Go aks him.”
24 So dey tell da guy dat was blind fo come back one mo time. Dey say, “Eh! Tell da trut in front God! Us guys know fo shua dat dis bugga Jesus, he one bad guy.”
25 Da guy tell dem, “I donno if he one bad guy o wat. But I know one ting: befo I no can see — now I can see!”
26 Dey aks him, “Wat he wen do to you? How he wen open yoa eyes?”
27 He tell dem, “I wen tell you guys awready, but you guys neva listen. How come you guys like hear um again? You guys like come his guys so he can teach you guys too?”
28 Den dey talk bad to him, an say, “You his guy, an you listen to him. Us guys, we Moses guys, an we ony listen to Moses. 29 We know dat God wen talk to Moses. But dis bugga, we donno wea he come from.”
30 Da guy tell dem, “Wat! Dis blow my mind! You guys donno wea he wen come from, but still yet he wen make me see.” 31 An da guy say, “Now, we know dat God no listen to da bad kine guys. But he listen to da guys dat get respeck fo him an do wat he like.” 32 An da guy say, “Listen! From da time wen God wen make da world till now, nobody eva wen hear dat somebody wen make one guy see dat wen born blind.” 33 An da guy say, “If dis guy neva come from God, den he no can do notting.”
34 Dey tell him, “Eh, you ony do da bad kine stuff from da time you wen born! How come you tink you can teach us guys someting?” Den dey wen throw him outa da Jewish church.
Blind Inside
35 Jesus wen hear dat dey wen throw da guy outa da Jewish church, so he go find da guy, an tell him, “You trus da Guy Dass Fo Real?”
36 Da guy say, “Who him, Mista? Tell me, so I can trus him.”
37 Jesus tell him, “You wen see him awready. Dass me, da guy talking to you.”
38 Da guy say, “Boss, I trus you!” An he go down on his knees in front Jesus.
39 Jesus tell him, “I wen come inside dis world fo show who do da bad kine stuff. Bumbye da guys dat no can see, goin see, an da guys dat can see goin come blind.”
40 Had some Pharisee guys dea dat wen hear dat. Dey aks Jesus, “Eh! You tink we no can see too?”
41 Jesus tell dem, “If you guys no can see, den nobody can poin finga you guys. But you guys say dat you guys can see. Dass why God poin finga you guys.”

- John
- ←
- 9
- →

© 2000 WBT