- Fo Da Galatia Peopo
- ←
- 2
- →

2
Paul an da Odda Guys God Send All Ova
1 Den fourteen years lata I wen go Jerusalem one mo time wit Barnabas. An I wen take Titus wit me too. 2 I wen go Jerusalem cuz God wen tell me fo go. I tell da church guys ova dea da Good Kine Stuff From God dat I stay telling all da diffren peopos dat not Jews. But da church guys ova dea dat look like dey da leadas, I ony wen talk to dem guys by demself, so dey can check um out. I no like teach da wrong kine stuff, cuz den all my hard work no goin count.
3 Titus stay wit me. He not one Jew, he one Greek guy. But no matta, dey neva make him cut skin fo come one Jew. 4 Had some odda guys ova dea dat make like dey our bruddas, but dey not. Dem guys wen make like dey Godʼs peopo so dey can find out how we ack now dat Jesus Christ wen let us go cuz we stay tight wit him, so we no gotta do wat da Rules say fo get um right wit God. Dey do dat cuz dey like make us so we gotta stick wit da Rules again. 5 But we neva let dem get dea way, not even litto bit, cuz we like da Good An True Stuff Bout Christ stay good fo you guys.
6 But da guys dat look like dey leadas, dey no big ting to me, cuz God no take peopo in cuz a how dey look. Dem guys neva have notting fo make wat I teach mo betta. 7 But dem guys find out dat God wen trus me fo tell da Good Stuff Bout Him to da peopo who not Jews, jalike Peter tell um to da Jews. 8 Cuz jalike God wen work inside Peter, fo send him fo tell da Jews his Good Stuff, he wen work inside me, fo send me by da peopo dat not Jews. 9 James, Peter, an John, dey da guys dat look like dey importan, da leadas fo da church peopo. Wen dey wen know dat God wen do plenny good stuff fo me, dey wen shake hands wit me an Barnabas, fo show dat we stay togedda. An we all wen say da same ting: dey goin go by da Jews, an we goin go by da peopo dat not Jews. 10 Ony one ting dey like us guys fo do: no foget fo kokua da poor peopo. You know, I awready go all out fo do um.
Paul Scold Peter
11 But wen Peter wen come to Antiok, I wen stand up agains him, cuz he wen do wrong. 12 Cuz befo da guys wen come dat work wit James, Peter wen eat wit da bruddas dat not Jews. But afta James guys come, he wen go back, an no eat wit da guys dat not Jews, cuz he scared da guys dat say dat all Jesus guys gotta stick wit da Jewish Rules, cut skin, an come Jews. 13 An da odda Jewish bruddas wen make like Peter, cuz dey say one ting an do anodda. Dey say Christ wen let um go, but den dey start fo stick wit da Jewish Rules again. An even Barnabas wen get suck in, an do da same ting, jalike dem. 14 But wen I see dat dem guys ack lidat, an no do wat Godʼs Good An True Stuff From God say, I tell Peter in front all dem guys, “You one Jew. God wen tell us we no gotta stick wit da Jewish Rules no moa fo get um right wit him. So you no ack like one Jew no moa, but like one guy dat not Jew. Den how come you like make da peopo dat not Jews ack like dey Jews?”
Da Jews An Da Odda Peopos All Gotta Trus Jesus
15 Us guys wen born Jews. We not like da odda peopos dat donno God an do bad kine stuff. 16 We know dat nobody can get um right wit God jus cuz he do wat da Rules say, but he get um right wit God cuz he trus Godʼs Spesho Guy Jesus Christ. Us guys trus Jesus Christ, so God say we get um right wit him. We no go do wat da Rules say so dat we can get um right wit God, cuz da Rules no make nobody get um right wit God.
17 Us guys stay trying fo stay tight wit Christ, fo get um right wit God. But if we still yet stay do bad kine stuff, you tink dat mean Christ stay make us do bad kine stuff? No way! 18 Cuz if I go trus da Rules fo make me get um right wit God, afta I wen teach dat da Rules no can make us get um right wit him, dat show dat I stay broke da Rules. 19 I wen try do wat da Rules say, but no can, cuz da Rules no mo power fo help me do um. Dass how come I no stick wit da Rules no mo fo get um right wit God, but I stay learning fo live fo God. 20 Jalike I wen mahke wit Christ on top da cross. Now dass not me dat stay live no moa, but Christ stay live inside me. I get da real kine life dat stay to da max foeva inside my body now, cuz I stay trus Godʼs Boy. He get plenny love an aloha fo me, an he wen give himself fo mahke fo me. 21 I no goin make no good, all da good tings God wen do fo us. If we can get um right wit God cuz we do wat da Rules say, den Christ wen mahke fo notting.

- Fo Da Galatia Peopo
- ←
- 2
- →

© 2000 WBT