- Numba 1 Fo Da Corint Peopo
- ←
- 11
- →

11
1 An you guys, go copy me, jalike how I stay do. Cuz I trying fo copy Christ, jalike he wen do.
How Come Da Wahines Cover Up Dea Head Wen Dey Pray?
2 I get someting I like tell you folks — you all good guys, cuz you guys tink bout me all da time, no matta wat. All da stuff I wen teach you guys, you guys still yet stay do um. Right on! 3 But no foget da ting you guys awready know: Da Spesho Guy God Wen Send, Christ, he stay in charge. He stay in charge a every man, jalike da head stay in charge a da body. Same ting fo da wahine, da husban stay in charge a her, jalike he da head fo her. An same ting wit God, he stay in charge a Christ, jalike he da head fo Christ.
4 If get one guy dat cover up his head wen he pray o talk fo God, dass jalike he do one shame kine ting dat make Christ shame. Cuz Christ stay in charge a dat guy, he da head fo him. 5 But if get one wahine dat no cover up her head wen she pray o talk fo God, dass jalike she do one shame kine ting dat make her husban shame. Cuz same ting, he stay in charge a her, an he da head fo her. Same ting, dass jalike if somebody wen cut her hair bolohead fo make her shame. 6 If da wahine no like cover up her head, den mo betta she cut off all her hair. But you know, if goin be shame fo her wen she cut her hair bolohead, mo betta cover up her head, yeah?
7 Tink bout dis: Da man betta not cover up his head, you know. Cuz God wen make da man look jalike him, an da man show how awesome God stay. An da wahine show how awesome da man stay. 8 Wen God wen make da world, he neva make da man from da wahine, you know. He wen make da wahine from da man. 9 An he neva make da man fo help da wahine. He wen make da wahine fo help da man. 10 Az why da wahine suppose to put someting on top her head, so everybody goin know dat she get da right fo pray an talk fo God — even da angel guys inside da sky goin know.
11 But wen dey stay tight wit da Boss, da wahine no do notting by herself, an da man no do notting by himself. 12 God wen make da wahine outa da man, first time. But afta, every man born from da wahine. An God, he da One dat wen make everyting happen lidat.
13 You guys, figga dis yoa own self: Wen one wahine pray to God, an she no use notting fo cover up her head, you tink dat okay, o wat? 14 Da way you guys tink Corint side, if one guy get long hair, jalike az shame fo him, yeah? 15 But if da wahine get long hair, dat make her look awesome, yeah? Fo her, God wen give her da long hair fo cover up her head jalike how suppose to.
16 But if anybody like argue bout dis, dey gotta figga lidis: all us leada guys an da church peopo all ova, dass da way we do um.
How Fo Make Wen You Eat Da Bossʼs Food
17 Wat I goin say now, I no can say notting good bout you guys. Weneva you guys come togedda, dat no make you guys mo betta. You come mo worse, brah!
18 first ting, wen you guys come togedda fo church, I hear dis: you guys all split up. I figga, dis ting I hear, must be dass true. 19 (Fo shua, if get presha fo you guys split up, den you can find out who listen to da Boss, an who no listen.)
20 Cuz wen you guys come togedda fo eat, suppose to be fo rememba da Boss Jesus. But you guys no do dat. 21 Cuz nobody share, az why. Dey eat dea own food, so get guys dat stay hungry, an get odda guys, dey get drunk. 22 Eh! You guys no mo house fo go eat an drink inside? O you guys tink da odda peopo dat come togedda fo church, dey junk? Da peopo dat no mo notting, you guys make um feel shame! So, wat you guys like me say? Dass okay fo you guys fo make lidat? No way! Not even!.
Da Bread An Da Wine Fo Rememba Da Boss
(Matthew 26:26-29; Mark 14:22-25; Luke 22:14-20)
23 You know, was da Boss Jesus wen tell me bout dis, an I wen tell um all to you guys. Da Boss Jesus, dat same nite befo dey wen set um up fo kill um, he wen pick up one bread. 24 He wen tell God “Mahalo plenny!” an broke um. Den he say, “Eat dis bread. Dis, my body. Dey goin broke um, an dat goin be fo you guys, fo rememba me.”
25 Same ting afta dey wen eat, he wen take da wine cup, an he wen say, “Dis cup mean dat God wen make one new kine deal fo you guys, an I gotta bleed an mahke fo make um happen lidat. Weneva you guys drink um, do um fo rememba me. 26 Everytime you guys eat dis bread an drink outa dis cup, till I come back, dass jalike you guys telling da story one mo time bout me yoa Boss, how I wen mahke.”
If Yoa Heart Not Okay Inside, No Eat
27 Dat mean, anybody dat go eat da bread an drink outa da cup fo rememba da Boss, but inside, dea heart not okay, God goin punish dem. Cuz az da Boss Jesus body an his blood, you know, an dass jalike dey no mo respeck, an make um any kine jalike was notting. 28 Mo betta, first ting, everybody check out how dey stay inside. If dey stay okay inside, den dey can eat da bread an drink outa da cup. 29 But anybody eat o drink an dey tinking, “No mo diffrence, you know, dat Jesus wen mahke. Da Boss Jesus body no mean notting spesho fo me.” Dass jalike dey aksing fo trouble, cuz dey goin get punish fo eat an drink lidat. 30 Az why, get plenny peopo ova dea by you guys, dat no stay strong, an dey sick, an get peopo dat wen mahke awready. 31 But if we wen check out our own self first, den we no goin get punish lidat. 32 Wen da Boss punish us guys, you know, he do dat fo teach us guys da right way. He no like us get punish an wipe out wit all da peopo inside da world, bumbye.
33 So den, bruddas an sistas. Wen you guys come togedda fo eat, wait fo each odda. 34 But if anybody stay hungry, mo betta dey stay home eat. No good you guys come togedda, jus fo get punish. An all da odda tings you guys wen aks bout, bumbye I goin tell you guys how fo make um wen I come dea.

- Numba 1 Fo Da Corint Peopo
- ←
- 11
- →

© 2000 WBT