- Fo Da Efesus Peopo
- ←
- 4
- →

4
Christʼs Peopo Stay Tight Wit Each Odda
1 I one prisona guy, cuz I stay tight wit da Boss, an dass why I telling you guys dis. Eh! You know how I like you guys live? Da Boss wen tell you guys fo come be his guys, an dass how you guys gotta live fo real kine. 2 Everytime put da odda guy first befo you. Make nice kine to dem. Hang in dea wit each odda. No get huhu wit each odda, cuz you guys get plenny love an aloha fo each odda. 3 Go all out fo stay tight wit each odda, cuz Godʼs Spirit wen make you guys stay tight awready. An you guys goin stick togedda, cuz you guys make good wit each odda.
4 Ony get one peopo dass Godʼs peopo, you know, an one Spirit. God wen tell you guys fo come be his guys, an now ony get one ting you stay waiting fo.
5 Ony get one Boss.
Ony get one way fo trus him.
Peopo get baptize fo show
Dey stay tight wit ony one Guy.
6 Ony get one God,
He da ony Fadda fo everybody.
He stay in charge a everybody.
He stay use everybody
Fo do wat he like.
An he stay by everybody.
Get Diffren Kine Peopo Inside Christʼs Ohana
(Songs fo God 68:18)
7 You know wat? Christ wen give power to all us guys. Everybody get da kine power fo do wat Christ like um fo do. 8 Dass why da Bible say,
“He wen go up to da high place.
He wen fight an win, an take plenny prisonas.
An he give plenny stuffs to da peopo.”
9 Wen da Bible say, “He wen go up,” dass jalike one picha, you know. Dat mean dat Christ wen go all da way down to da earth, an afta, den he wen go up inside da sky. 10 Dat One dat wen go all da way down to da earth, he da same One dat wen go all da way up inside da sky. He wen go mo high den da sky, fo show he da King fo everyting.
11 Dass da same One dat wen “give us power.” Dat mean, he wen give power to da church peopo. Some guys, he give um power fo go all ova fo tell peopo bout him. Odda guys, he give um da power fo talk fo him. Odda guys he give da power fo tell peopo da Good Stuff bout him so dey can trus him. An odda guys, he give um da power so dey can teach his peopo an take care dem jalike da sheep farma guys take care dea sheeps. 12 Christ give um dat kine power so all da peopo dat stay spesho fo him can be ready fo work fo him, an do stuff fo help odda peopo. Den all Christʼs peopo goin come mo strong. Cuz we Christʼs peopo, you know. 13 Den bumbye we all goin trus Christ togedda da same way. Togedda we goin know Godʼs Boy fo real kine. Togedda we goin come jalike one grown up guy, da kine guy dat stay perfeck inside, jalike Christ.
14 Get guys dat like teach us guys all kine stuff fo bulai us, an dey sly buggas. But we no goin listen dem. We no goin be jalike small kids dat believe any kine. We no goin be jalike one boat dat da waves push all ova da place, an da wind go blow um hea an dea.
15 Mo betta dis: us guys tell da trut everytime wit love an aloha. An we goin come jalike grown up guys in everyting — fo us come jalike Christ. Cuz he jalike da head an us guys jalike da body. 16 Christ make us guys get love an aloha fo each odda, jalike get tings inside our body dat make all da parts work togedda good. Az why, da whole body can grow up an come strong jalike suppose to, you know.
Da Old Kine Life an da New Kine Life
17 I like tell you guys dis, an I get da right fo say um, cuz I da Bossʼs guy: Stop making jalike da odda kine peopos all ova da world dat donno God. How dey live, dey ony stay tinking stuff dat wase time. 18 Dey ony hard head, so dey donno notting. Dey no undastan notting, jalike dey trying fo see inside one dark place an no can. Dass why dey no stay close to God, an dey cut off from God. 19 Dey no mo shame. Dey go buckaloose fo do any kine ting dea body like. So dey do all kine pilau stuff, an dey no like stop. Dey ony like do um mo an moa.
20 But you guys, wen you guys wen learn bout Christ, you guys neva learn fo make lidat! 21 Fo shua you guys wen hear bout Christ, an dey wen teach you guys da true stuff dat ony Jesus get, cuz you his guys. 22 Dey wen teach you guys dis: No make like how you guys was befo time, wen you guys wen ony like do da kine stuff dat goin bulai you guys an mess you guys up. Dat ony goin make you guys come all pilau inside. 23 But let God make you guys come all new kine inside, how you feel an how you tink. 24 You guys gotta start fo live da new kine way. God wen make dat new kine life so you guys can come jalike him. Den you guys goin be fo real an be good an spesho fo God, an live da true way.
How fo Live da New Kine Way
(Zechariah 8:16; Songs fo God 4:4)
25 Kay den. No bulai no moa. All you guys gotta tell each odda da trut, cuz we all stay jalike da same ohana. 26 If you guys huhu, no go do bad kine stuff cuz a dat. No stay huhu. No good da sun go down an you guys still yet stay huhu, you know. 27 An no let da Devil get one chance fo jam you guys up.
28 Whoeva steal stuffs gotta stop. Now dey gotta work hard fo do good kine stuff wit dea hands. Den dey can give stuffs to da peopo dat need um. 29 No go talk pilau kine stuff notting. But weneva you talk, say good kine stuff dat goin help da peopo dat listen, an make um come mo strong inside. Cuz dey need fo hear da kine stuff dat goin do good fo um.
30 No go do notting dat goin make Godʼs Good an Spesho Spirit come sore inside. Cuz Godʼs Spirit stay in charge a you guys, an dat show proof dat you guys Godʼs peopo, an dat show dat bumbye he goin cut loose you guys from da power dat da bad kine stuff get ova you guys. 31 No make like da kine peopo dat wen had it wit somebody an no like let um go. No get hot an snap. No stay huhu. No make big noise. No talk stink. Wipe out all dat kine stuff, an no hate nobody no moa. 32 Mo betta, make nice to each odda. Show pity an aloha to each odda. Let each odda go, jalike God wen let you guys go, cuz a wat Christ wen do.

- Fo Da Efesus Peopo
- ←
- 4
- →

© 2000 WBT